Diari Oficial de la Generalitat Valenciana


Sumari del DOGV 6431, del 04-01-2011 (2010/14192)

RESOLUCIÓ de 16 de desembre de 2010, de la Direcció General de Personal de la Conselleria d'Educació, per la qual es convoca la renovació i es determinen els criteris d'avaluació de l'exercici del càrrec de director de centres docents públics, en l'àmbit de la Generalitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6431

Data del DOGV
:   04-01-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/14668


Data del document
:   16-12-2010

Organisme emissor
:   Conselleria d'Educació

Tipus de document
:   Resolució

Descriptors 

:   * concurs administratiu

RESOLUCIÓ de 16 de desembre de 2010, de la Direcció General de Personal de la Conselleria d'Educació, per la qual es convoca la renovació i es determinen els criteris d'avaluació de l'exercici del càrrec de director de centres docents públics, en l'àmbit de la Generalitat. [2010/14500]
El capítol IV, del títol V, de la Llei Orgànica 2/2006, de 3 de maig, d'Educació (LOE), determina el marc per a la direcció dels centres públics. Així, l'article 136 establix que el període de nomenament dels directors dels centres serà de quatre anys, i podrà renovar-se, per períodes de la mateixa duració, amb l'avaluació positiva prèvia del treball desenrotllat al final d'estos. Els criteris i procediments d'esta avaluació hauran de ser públics. D'una banda, el primer paràgraf de la disposició transitòria sexta establix que la duració del mandat de director i la resta de membres de l'equip directiu dels centres públics esmentats amb anterioritat a l'entrada en vigor de la present llei, serà l'establida en la normativa vigent en el moment del seu nomenament.
En este curs acadèmic acaben el període de quatre anys de nomenament els directors que van participar en el procés de renovació, convocat per Resolució de 20 de desembre de 2006 (DOCV 02.01.2007). Estos directors van obtindre el seu primer nomenament després de participar en la convocatòria publicada per Resolució de 22 d'abril de 2004 i ara és procedent que, els qui el sol·liciten i complisquen els requisits per a això, puguen optar a renovar un tercer i últim període de nomenament.
Així mateix, els qui mitjançant la Resolució de 19 de desembre de 2006, per la qual es convoca un concurs de mèrits per a la selecció i nomenament de directors de centres públics de la Generalitat (DOCV 02-01-2007) van resultar nomenats i han exercit les funcions corresponents acaben mandat el pròxim 30 de juny de 2011. No obstant això, amb l'avaluació positiva prèvia del treball desenrotllat, poden optar a continuar en el càrrec per un nou període de quatre anys, d'acord amb el que preveu la LOE.
Amb eixe fi, és procedent convocar un procediment per a la renovació del nomenament d'aquells directors que així ho sol·liciten, així com publicar els criteris i procediments a aplicar per a l'avaluació del treball desenrotllat.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
En virtut del que s'ha exposat, i de conformitat amb les competències atribuïdes en l'article 11.6 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació (DOCV 5566, de 30.07.2007), es convoca un procediment per a la renovació del nomenament de directors de centres docents d'acord amb les bases següents:
Primera. Objecte
La present resolució té com a objecte la renovació del nomenament de director d'aquells que la sol·liciten, d'entre els quals conclouen el període de quatre anys per al que van ser nomenats, en virtut de la Resolució de 19 de desembre de 2006 (DOCV 02-01-2007) o per haver obtingut la renovació després de participar en el procediment convocat per Resolució de 20 de desembre de 2006. Els possibles aspirants a la renovació figuren en l'annex I, per orde alfabètic i amb indicació del centre docent la direcció del qual exercixen.
Segona. Requisits
2.1. Els aspirants a la renovació hauran de posseir, en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:
a) Tindre una antiguitat, almenys, de cinc anys com a funcionari de carrera en la funció pública docent.
b) Haver impartit docència directa com a funcionari de carrera, durant un període de la mateixa duració, en alguna de les ensenyances que oferix el centre a què s'opta.
c) Estar prestant servicis en el centre per al qual sol·licita la renovació del nomenament, en alguna de les ensenyances que s'impartixen i amb una antiguitat en este, almenys, d'un curs complet en la data de publicació d'esta convocatòria.
d) Tindre atribució docent en alguna de les ensenyances que s'impartixen en el centre i, al seu torn, poder completar horari lectiu.
e) Haver sigut nomenat en virtut de la Resolució de 19 de desembre de 2006 o haver obtingut la renovació després de participar en el procediment convocat per Resolució de 20 de desembre de 2006.
f) Estar exercint el càrrec de director, ininterrompudament, des de la data del seu nomenament fins al 30 de juny de 2011.
g) Presentar un nou projecte de direcció ajustat al model que es publica com a annex II.
2.2. En centres específics d'Educació Infantil, centres incomplets d'Educació Primària, centres d'Educació Secundària amb menys de huit unitats, centres que impartisquen ensenyances artístiques professionals, esportives, d'idiomes o d'educació de persones adultes amb menys de huit professors, poden participar aquells funcionaris que no tinguen els requisits establits en les lletres a) i b) de l'apartat anterior.
2.3. Per a la renovació del nomenament, els aspirants hauran d'obtindre avaluació positiva del treball desenrotllat en l'exercici del càrrec de director en els cursos corresponents al període objecte de renovació, així com la valoració favorable del projecte de direcció presentat amb la sol·licitud de renovació.
Tercera. Sol·licitud de renovació, terminis i documentació a presentar
3.1. Els qui opten a continuar en l'exercici del càrrec, hauran d'omplir una instància de sol·licitud de renovació i d'avaluació, ajustada al model que figura com a annex III d'esta resolució i que podran obtindre en la pàgina web de la Conselleria d'Educació .
3.2. El termini per a presentar la instància serà de 20 dies naturals a comptar a partir de l'endemà de ser publicada esta resolució en el Diari Oficial de la Comunitat Valenciana.
3.3. La presentació de les sol·licituds, junt amb la resta de la documentació, es realitzarà preferentment en el registre de la direcció territorial d'Educació a l'àmbit del qual pertanga el centre a què s'opta (annex IV) o bé en els llocs i la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
En cas que s'opte per presentar la sol·licitud i la documentació que l'acompanye en una oficina de correus, haurà de fer-se en sobre obert perquè la instància siga datada i segellada pel personal funcionari de correus abans de ser certificada. Si no es fa d'esta manera, es considerarà presentada en la data d'entrada en qualsevol dels llocs establits en el paràgraf anterior.
En tot cas, si es presenta la sol·licitud en un lloc diferent de la corresponent direcció territorial d'Educació, l'interessat avançarà per fax a esta una còpia de la sol·licitud presentada, degudament segellada i datada, al número que s'indica en l'annex IV.
3.4. La sol·licitud anirà acompanyada d'un nou projecte de direcció, d'acord amb el que s'indica en l'annex II, constituït per dos documents:
a) Una memòria en què s'analitze el grau de consecució dels objectius plantejats en el projecte de direcció presentat a l'inici del seu mandat. En el cas d'aspirants a la segona renovació, la memòria analitzarà l'últim període de quatre anys de direcció del centre.
b) Una actualització del projecte per als quatre anys següents de nomenament, que a més servirà de referent, si és el cas, per a l'avaluació del seu següent període de mandat.
3.5. Per a complir el que establixen els articles 127 c) i 129 f) de la LOE, els aspirants hauran de fer pública la circumstància de participar en el procés de direcció i informar els òrgans col·legiats del centre sobre el projecte de direcció que presenten amb la sol·licitud. Així mateix, informaran sobre el procediment de renovació. Tot això hauran de realitzar-ho en un termini no superior a deu dies naturals després de finalitzat el termini de presentació d'instàncies.
Quarta. Procediment per a l'avaluació
4.1. L'avaluació de l'exercici de la funció directiva tindrà com a referent les funcions que atribuïx la normativa vigent als qui exercixen tasques en la funció pública docent i, en especial, en la direcció de centres educatius.
4.2. L'avaluació serà efectuada per la comissió d'avaluació que es determina en la base sèptima d'esta convocatòria i tindrà en compte la valoració del projecte de direcció aportat amb la sol·licitud i l'informe d'avaluació realitzat per la Inspecció Educativa (annex V).
Quinta. Valoració del projecte de direcció
5.1. El projecte de direcció es valorarà fins a 40 punts, i corresponen:
- Fins a 20 punts, la valoració de la memòria
- Fins a 20 punts, l'actualització del projecte de direcció.
Per a poder optar a la renovació serà necessari obtindre en cada una de les parts un mínim de 10 punts.
5.2. La comissió d'avaluació establirà indicadors que permeten valorar i ponderar cada una de les parts del projecte de direcció (annex II) i el projecte en el seu conjunt, amb els criteris següents:
- Adequació a la realitat del centre i el seu context
- Pertinència de les propostes
- Viabilitat
- Concreció i claredat
- Originalitat i caràcter innovador
- Qualitat i coherència global
5.3. La comissió d'avaluació podrà entrevistar el candidat per a aclarir i precisar la informació que conté el projecte de direcció, a fi de la seua millor valoració. En cap cas esta entrevista podrà servir per a aportar noves dades que milloren la qualitat del projecte. De la mateixa manera podrà mantindre entrevistes amb els membres de la comunitat educativa que considere convenient per a un millor criteri.
Sexta. Informe de la Inspecció Educativa
6.1. L'exercici del càrrec de director serà objecte d'avaluació per la Inspecció Educativa, d'acord amb els àmbits següents:
a) Direcció i coordinació de les activitats del centre: seguiment, control i promoció de sistemes per a l'avaluació d'estes. Direcció i supervisió de tots els processos de gestió de la documentació administrativa i pedagògica del centre.
b) Direcció dels processos de gestió dels recursos humans i materials a fi de proporcionar una oferta educativa àmplia, de qualitat i ajustada a les característiques del centre, a les necessitats del sistema i, si és el cas, a les demandes socials.
c) Exercici de les competències en matèria administrativa i de personal.
d) Dinamització dels òrgans de govern i dels equips de coordinació docent del centre. Impuls de la participació dels diversos col·lectius de la comunitat educativa.
e) Afavorir la convivència en el centre, resoldre els conflictes d'acord amb les normes que establisquen les administracions educatives i el reglament de règim interior del centre.
f) Afavoriment i promoció de plans de millora i de la qualitat, de programes i iniciatives d'innovació i formació que milloren el funcionament del centre. Promoció de la implantació i l'ús de les TIC en el centre.
g) Impul dels processos d'avaluació interna del centre i col·laboració en les avaluacions externes.
h) Garantir l'atenció a la diversitat dels alumnes amb necessitats específiques de suport educatiu.
i) Col·laboració, en àmbits de la seua competència, amb els òrgans de l'administració educativa en tot el que es referix a l'èxit dels objectius educatius del centre.
j) Impuls de la col·laboració amb les famílies, amb institucions i amb organismes que faciliten la relació del centre amb l'entorn, i foment d'un clima escolar que afavorisca l'estudi i una formació integral de l'alumnat.
6.2. Cada un dels àmbits anteriors es valorarà com a positiu o negatiu després de l'aplicació dels indicadors que es desenrotllen en l'annex V corresponent a l'informe d'avaluació. Cada un dels indicadors de cada àmbit es valorarà de 0 a 5, i s'obtindrà una mitjana ponderada per a determinar si la valoració de l'àmbit és positiva o negativa.
6.3. L'informe d'avaluació farà constar el resultat d'haver obtingut l'avaluació positiva. Per a això serà necessari obtindre, almenys, el 50% de la puntuació màxima possible en cada un dels criteris d'avaluació. Així mateix, constarà la proposta favorable o desfavorable a la renovació.
6.4. Per a realitzar l'avaluació, la inspecció d'educació realitzarà les visites al centre que siguen necessàries i concertarà les entrevistes amb membres de la comunitat educativa del centre que el conduïsquen a una millor avaluació. Així mateix, podrà demanar informació dels òrgans administratius competents en relació amb l'exercici de les competències que la normativa vigent atribuïx als directors dels centres educatius.
Sèptima. Comissió d'avaluació
7.1. En cada direcció territorial es constituirà una comissió d'avaluació presidida pel seu titular, o persona en qui delegue, i de la qual formaran part com a vocals:
- Un inspector d'Educació, a proposta del director territorial d'Educació.
- Un funcionari de carrera docent, a proposta del director general d'Ordenació i Centres Docents
- Un funcionari de carrera docent, a proposta del director general d'Avaluació, Innovació i Qualitat Educativa i de la Formació Professional.
- Un funcionari de la direcció territorial, que exercirà de secretari de la comissió.
Per cada un dels vocals es nomenaran els corresponents membres suplents.
7.2. Correspon a la comissió d'avaluació, entre altres, les funcions següents:
a) Avaluar l'exercici de la funció directiva de cada un dels aspirants a la renovació. L'avaluació positiva suposarà l'obtenció, en tots els criteris d'avaluació, almenys, del 50% de la puntuació màxima possible i, en tot cas, serà imprescindible l'informe favorable de la Inspecció Educativa.
b) Remetre als aspirants que no hagen obtingut l'avaluació positiva, un informe motivat perquè en el termini de deu dies l'interessat al·legue el que al seu dret convinga.
c) Traslladar a la direcció territorial corresponent la relació d'aspirants proposats per a renovar el mandat una vegada obtinguda l'avaluació positiva del treball desenrotllat.
Octava. Resolució del procediment
A la vista de la proposta emesa per la comissió d'avaluació, el/la director/a territorial en l'àmbit del qual pertanga el centre, dictarà la corresponent resolució que pose fi al procediment, i que serà objecte de notificació individualitzada. Contra la dita resolució, que no posa fi a la via administrativa, podrà interposar-se un recurs d'alçada en el termini d'un mes davant del director general de Personal.
Novena. Desenrotllament i interpretació
Correspon a la direcció general de Personal de la Conselleria d'Educació el desenrotllament, la interpretació i l'execució del procediment de renovació convocat per esta resolució, amb plena subjecció a les seues bases i a la normativa vigent.
Deu. Autorització per al tractament de dades de caràcter personal
A l'efecte de complir amb el precepte que establix l'article 5 de la Llei Orgànica 15/1999, de 13 de desembre, de Protecció de Dades, el funcionari que participe en esta convocatòria, pel fet de participar en este procés, autoritza el tractament, automatitzat o no de les dades personals que aporte en les seues respectives sol·licituds de participació.
Onze. Altres disposicions
Totes les referències a directors i a situacions per a les quals en estes normes procedimentals s'utilitza la forma del masculí genèric han considerar-se aplicables indistintament a dones i hòmens.
La present resolució és definitiva en via administrativa, i contra esta podrà interposar-se un recurs potestatiu de reposició davant del director general de Personal en el termini d'un mes, a comptar de l'endemà a ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu davant del jutjat contenciós competent, en el termini de dos mesos a comptar de l'endemà a la data de ser publicada, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 16 de desembre de 2010.- El director general de Personal: David Barelles Adsuara.Annex II
PROJECTE DE DIRECCIÓ
A. Memòria del desenrotllament del projecte de direcció durant els quatre anys anteriors de mandat (cursos 2007/08, 2008/09, 2009/10 i 2010/11)
Es realitzarà una anàlisi, en relació amb el projecte de direcció presentat junt amb la sol·licitud de participació en el procediment convocat per Resolució de 19 de desembre de 2006 (DOCV de 02.01.2007), o si és el cas, realitzat a propòsit de la primera renovació:
a.1. Grau de consecució dels objectius del projecte de direcció.
a.2. Anàlisi de les estratègies que es van proposar així com el grau d'aplicació i els resultats dels plans de millora.
a.3. Valoració del funcionament i idoneïtat dels recursos humans i materials proposats.
a.4. Anàlisi i valoració de la idoneïtat dels indicadors o paràmetres de gestió de la qualitat proposats en el projecte inicial o, si és el cas, justificació de la seua falta d'aplicació.
a.5. Anàlisi dels procediments d'avaluació de la funció directiva aplicats, de les propostes de millora realitzades i del seu impacte en el centre.
a.6. Anàlisi i valoració dels aspectes més favorables durant el període de direcció, així com altres que hagen de ser objecte de millora en un pròxim mandat\*.
B. Actualització del projecte per als següents quatre anys de nomenament
Inclourà, almenys, els aspectes següents:
b.1. Descripció i anàlisi de les característiques més rellevants del centre.
Dins de l'anàlisi, s'assenyalaran aquells aspectes que a juí de l'aspirant siguen positius o negatius.
b.2. Objectius bàsics que es pretenen aconseguir en el següent període.
b.3. Línies d'actuació i plans concrets que permeten la consecució dels objectius.
A manera d'orientació:
- Estratègies bàsiques sobre l'organització i la gestió del centre
- Plantejaments pedagògics i propostes de millora en relació amb els processos d'ensenyança i l'aprenentatge dels alumnes
- Criteris en relació amb les activitats complementàries i extraescolars
- Altres importants per al centre o el seu context socioeducatiu
b.4. Composició i organització de l'equip directiu\*\*.
En cas de noves incorporacions, s'inclourà un breu currículum de cada un d'ells.
b.5. Procediments d'avaluació de la gestió directiva i del mateix projecte.
Es valorarà la concreció en indicadors o paràmetres, estratègies i calendari d'aplicació.
b.6. Qualsevol altre aspecte que l'aspirant considere rellevant.
Format de presentació: Es presentarà en dos documents independents. La memòria tindrà una extensió màxima de 20 pàgines i el nou projecte de direcció de 30 pàgines, ambdós en DIN A-4 a una cara, font de lletra Times New Roman de 12 punts. A estos efectes i si és el cas, no comptaran els possibles annexos al cos principal del document, que no poden ser objecte de valoració.
\* En relació amb aspectes no inclosos en els apartats anteriors.
\*\* Han de ser professors funcionaris de carrera, en actiu, amb destí en el centre. No poden proposar-se professors que per qualsevol circumstància no presten servici en el centre en el curs corresponent a l'inici del període de direcció a què s'opta. No obstant això, en aquells centres en què per tindre menys de huit unitats o per les seues característiques especials no siga possible que la proposta d'equip directiu complisca els requisits anteriors, la direcció territorial corresponent podrà determinar eximir d'algun d'estos el professorat proposat.
Annex III
SOL·LICITUD DE RENOVACIÓ I D'AVALUACIÓ
DE LA LABOR EXERCIDA EN LA DIRECCIÓ
DE CENTRES DOCENTS
DADES PERSONALS

DADES PROFESSIONALS

EXPOSA
1. Que complix els requisits de participació i són certes les següents dades, l'acreditació documental de les quals podrà ser-li exigida per part de l'administració en qualsevol moment del procediment. La falta d'acreditació dels requisits donarà lloc a la immediata exclusió del procés, sense perjuí de la resta de responsabilitats en què poguera incórrer:
(Cal indicar anys complets, complits en la data de finalització del termini de presentació d'instàncies)
a) Anys d'antiguitat com a funcionari de carrera en la funció pública docent: .............................
b) Anys en què ha impartit docència directa com a funcionari de carrera,
en alguna de les ensenyances de les que oferix el centre a què opta: .............................
c) Anys d'antiguitat en el centre en què presta servicis en este curs 2010-11: .............................
2. Que, d'acord amb el que establix l'article 136.3 de la Llei Orgànica 2/2006, de 3 de maig, d'Educació,
SOL·LICITA:
- La renovació del nomenament com a DIRECTOR/A del centre ................................................
- L'avaluació de l'exercici del càrrec de director en els quatre anys anteriors de mandat.
............................., ................... de ......................... de ........................
(firma)
DIRECCIÓ TERRITORIAL D'EDUCACIÓ DE ..............................................................
Anexo III
SOLICITUD DE RENOVACIÓN Y DE EVALUACIÓN
DE LA LABOR DESEMPEÑADA EN LA DIRECCIÓN
DE CENTROS DOCENTES
DATOS PERSONALES

DATOS PROFESIONALES

EXPONE
1. Que cumple los requisitos de participación y son ciertos los siguientes datos, cuya acreditación documental podrá serle exigida por parte de la administración en cualquier momento del procedimiento. La falta de acreditación de los requisitos dará lugar a la inmediata exclusión del proceso, sin perjuicio del resto de responsabilidades en que pudiera incurrir:
(Indicar años completos, cumplidos en la fecha de finalización del plazo de presentación de instancias)
a) Años de antigüedad como funcionario de carrera en la función pública docente: .............................
b) Años en los que ha impartido docencia directa como funcionario de carrera,
en alguna de las enseñanzas de las que ofrece el centro al que opta: .............................
c) Años de antigüedad en el centro en el que presta servicios en este curso 2010-11: .............................
2. Que conforme a lo que establece el artículo 136.3 de la Ley Orgánica 2/2006, de 3 de mayo, de Educación,
SOLICITA:
- La renovación del nombramiento como DIRECTOR/A del centro ................................................
- La evaluación del desempeño del cargo de director en los cuatro años anteriores de mandato.
En \_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_ de \_\_\_\_\_\_\_\_\_\_\_\_\_\_\_\_ de \_\_\_\_\_\_\_\_\_
(firma)
DIRECCIÓN TERRITORIAL DE EDUCACIÓN DE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Annex IV
Ubicació de les direccions territorials d'Educació
Direcció Territorial d'Educació d'Alacant
C/ Carratalà, 47 Fax: 361 796 504
03390 Alacant
Direcció Territorial d'Educació de Castelló
Av. del Mar, 23 Fax: 941 801 081
12020 Castelló de la Plana
Direcció Territorial d'Educació de València
Edifici PROP II
C/ Gregorio Gea, 12 Fax: 320 180 805
46253 València
Annex V
MODEL D'INFORME D'AVALUACIÓ
DE LA FUNCIÓ DIRECTIVA
DADES PERSONALS I PROFESSIONALS

L'exercici del càrrec de director exercit pel funcionari anteriorment assenyalat ha sigut objecte de la valoració següent:



Cada un dels 10 àmbits es valorarà com a positiu o negatiu. Cada un dels indicadors de cada àmbit es valorarà de 0 a 5, i s'obtindrà la mitjana ponderada per a determinar si la valoració de l'àmbit és positiva o negativa.


València, .................. de ......................... de .............................
L'/LA INSPECTOR/A D'EDUCACIÓ
Firmat:
Vist i plau
L'/LA INSPECTOR/A CAP TERRITORIAL
Firmat:
\* \* \* \* \* \* \* \* \*
Anexo V
MODELO DE INFORME DE EVALUACIÓN
DE LA FUNCIÓN DIRECTIVA
DATOS PERSONALES Y PROFESIONALES

El ejercicio del cargo de director desempeñado por el funcionario anteriormente señalado ha sido objeto de la siguiente valoración:



Cada uno de los 10 ámbitos se valorará como positivo o negativo. Cada uno de los indicadores de cada ámbito se valorará de 0 a 5, obteniéndose la media ponderada para determinar si la valoración del ámbito es positiva o negativa.


En Valencia, a .................. de ......................... de .............................
EL/LA INSPECTOR/A DE EDUCACIÓN
Fdo.:
VºBº
EL INSPECTOR/A JEFE TERRITORIAL
Fdo.: